정조 6년
壬寅七月初四日辰時。上御誠正閣。大臣備局堂上引見入侍時。判府事鄭存謙。領議政徐命善。判府事李徽之。左議政洪樂性。右議政李福源。知中樞府事具善復。行戶曹判書金華鎭。行吏曹判書李命植。右參贊鄭尙淳。兵曹判書金熤。工曹判書徐有慶。刑曹判書李性源。禮曹判書徐有隣。漢城判尹鄭昌聖。咸春君李昌運。開城留守鄭昌順。行訓鍊院都正李柱國。兵曹參判徐有寧。吏曹參判鄭一祥。漢城左尹蔡弘履。禮曹參判金文淳。大司憲金履素。大司諫申應顯。司諫朴聖泰。掌令魚錫齡。持平柳協基李顯模。獻納李夔。副校理徐有成。正言崔烜。副修撰朴天行沈樂洙。左副承旨金宇鎭。假注書趙衍德。事變假注書馬思仁。記注官金鳳顯。別兼春秋金載瓉。以次進伏訖。存謙等曰。晩熱愈酷。此時聖體。若何。上曰。一樣矣。命善曰。水剌之節。若何。上曰。別無所損矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。命善曰。太廟展謁。聞以十三日推擇。而處暑只隔日。老炎尙未退。此時動駕。下情不勝悶迫。以望後更爲擇日。似好矣。上曰。不必爲慮矣。福源曰。雖以望後推擇。不過數日之間矣。上曰。臨時當觀勢。下敎矣。存謙曰。昨聞金吾堂上。請對所奏。則賊澤之獄中凶言。實是亘萬古所未有之事。臣等不勝骨顫心裂。相率登筵。而如此劇逆。不可暫貸晷刻。卽施邦憲。有不可已矣。命善曰。當此藏刑之時。仰請肆市之典。非不知事涉重難。而此等凶逆。若不施法。則其可曰人有倫常。國有三尺乎。人之爲人。國之爲國。專在於民彛物則。而今若不快施顯戮。苟踰時日。則非但臣等之不得爲人。將至國綱解紐。無復餘地。雖値藏刑之時。不可無變通之道矣。樂性曰。劇逆之外。又添劇逆。此等劇逆。不可暫延時刻。亟從臣等之請焉。徽之曰。豈有凶如此賊。而不卽正法者乎。福源曰。獄中凶言。旣是不忍聞不忍言之說。則在臣子聽聞。其所憤惋。當復如何。用刑雖曰非時。國法自有較重。亟降處分焉。上曰。帳前親訊。言言稱我。顯有不臣之心云爾。則此外有何加於此之凶言乎。命善曰。其所凶言。皆是不忍聞之說云。故臣亦不忍提問。而大體語逼聖躬。又及坤殿云。臣得聞此說。髮豎膽掉。直欲無生矣。古或有稱兵犯闕之賊。而未有若此賊之凶獰。俄於賓廳。謂以有浮於适賊云矣。此是載籍以來。所未有之賊。豈可共戴一天。暫貸時日乎。參以常情。雖穉騃下賤。皆知其不辱其親。而至於此賊。不知君父之尊。有此詬罵之說。反不如禽獸。此不趁卽用法。則天下寧有是乎。福源曰。大逆不道。固是不踰時正刑。而今乃假之以數日之命。故又發此罔測之說矣。樂性曰。領右相之言。誠甚得當。亟降處分。宜矣。善復曰。臣等得聞此說。直欲溘然。而無知此等凶逆。古亦有卽地行刑之事。卽令施法然後。人紀可正。國體可尊。且在昔濟州牧使梁鎬。有卽其地正法之例矣。華鎭曰。此賊不可暫時容貸。卽令下送本鄕。咸聚民人。夬正典刑。亦似好矣。福源曰。戶判之言。外議亦以爲然。而今以江外施法。則少無所拘矣。命植曰。此賊若不卽地用法。則倫綱將墜。國體不尊。伏望亟從大臣之請焉。尙淳曰。負此罪惡。不可暫留於覆載之間。卽施邦憲。宜矣。有慶曰。用刑別無遠邇之別。卽令沙場梟示。亦甚宜矣。熤曰。國之所以爲國。以其有倫常法紀也。若使倫常斁而法紀晦。則國不亡幾希矣。此賊一刻生存。則國無一刻之倫常。一日留置。則國無一日之法紀。此賊之萬惡千凶。今不必復事煩陳。而臣等目見倫常之將斁。法紀之將晦。猶不能力爭回天。則豈可曰國有臣乎。況此賊。卽天地戾氣中。最凶最陰之氣也。今使此一種凶陰之氣。干翳天地之間。亦豈爲導達和氣之道也。特允諸臣之請。亟施王法。是臣區區之懇矣。性源曰。逆如此賊。而尙貸晷刻者。參以國法。失之太寬。亟降處分。以洩神人之憤焉。有隣曰。結案後卽爲用法。則安有復出罔測之說乎。其所凶言。十倍於帳殿親問之時云。臣等聞極駭憤。不欲與此賊俱生。卽施邦憲。以洩輿憤焉。昌聖曰。此賊前日之罪。已無可言。而今此獄中凶言。死有餘罪。固當不待時用律矣。昌運曰。登筵諸臣。若是仰請者。實出齊憤之意。亟降處分焉。昌順曰。聖度寬仁。治逆不嚴。故澤賊之後。復出白賊。此是一串貫來。而結案後。凶言悖說。有甚於鞫庭所招。此等劇賊。不卽用刑。則國人之憤鬱。當如何耶。有寧曰。親訊之下。旣曰稱我。又曰一笑云云。則在卽用律。於法當然矣。柱國曰。亟從諸臣之請。宜矣。一祥曰。若使此賊。又延一日。則不知有復發何等凶言。亟降處分。是臣區區之望矣。弘履曰。結案後復發凶言。可謂劇逆之劇逆。卽施肆市之典。宜矣。文淳曰。不卽快施典刑。則倫綱義理。必將斁晦。一時靳允。不勝萬萬抑鬱矣。履素曰。此等凶逆。不用法則已。旣有法則何可暫時容貸乎。大僚諸宰。俱曰可殺。則宜施顯戮。而雖以近例論之。有大燮用律之擧。亦可謂有旁照之例矣。應顯等曰。結案後又發不道之說。實是亘萬古所未有之賊也。臣等卽當進詣請刑。而經宿登奏。亦云晩矣。尙貸晷刻。不正邦憲者。亦是臣等之罪也。上曰。決案時根脚等節。盡爲捧之耶。命善曰。具格已捧矣。昌聖曰。結案後又發此窮凶不道之說。如此劇賊。直欲手磔。更捧結案。依致雲律擧行。宜矣。熤曰。再捧結案。古無此例矣。履素曰。結案雖不得更捧。卽令快施典刑。其他獄中不道之罪。更爲書出。頒示中外。宜矣。上曰。當有處分矣。憲府金履素。諫院申應顯。玉堂金履正等啓曰。噫嘻。痛矣。逆澤之本末。至險凶也。毛髮。皆罪惡也。跡其通籍以後。行己持身。情狀則鬼蜮。蹤跡則鷹犬。種種凶譎之狀。指不勝屈。而至於昔年一書。至凶至憯。承逆禧之風旨。爲賊彦之前茅。此已覆載間。所不容之凶賊。而天網太疎。邦刑久逭。公議擯斥。輿人憤嫉。今幾年矣。近因隄防之不嚴。遂以廢棄而復起。隆恩不思其報效。濫職反長其凶猾。陽托應旨。投進凶疏。滿紙叫嚷。極其陰慘。其心所在。路人所知。敢以獲戾神明四字。擬之於不敢言之地。已露其無臣節之心。而繼又以天討天誅之刑。謂之以芟艾斬伐。凶醜凶孽之徒。謂之以湖海儒獄。若其私書。又以如此變年。生亦何爲爲言。噫嘻。痛矣。丙丁以後諸賊。是何等劇逆大憝。而渠乃稱之以喬木。稱之以儒獄。潛售顧惜之意。至發無生之歎耶。至若架虛鑿空。指無謂有。專出於誣聖躬惑衆聽之計。而受最中執手之托。濟義翊怨國之惡。聯枕綢繆。同心糾結。始售嘗試之陰謀。又募殿後之凶徒。行貨嗾囑。粧出凶白。有源之招出。而表裏和應之狀。後先排布之跡。彰露無餘。又以文書之所見捉者言之。三疏退却。謂筵席之密敎。而至曰默想光景。還發一笑。其所謂立朝錄中。三字六字等說。尤極窮凶絶悖。其外許多書札中。橫說豎說。無非犯上不道之言。而乃於推鞫之時。不少人迫脅桁楊之說。直與能賊不道之語。一串貫來。又於帳殿親問之時。稱我不稱臣。十次二十次三十次遲晩等說之咆哮悖勃。誠窮天地亘古今。所未有所未聞之極惡凶賊也。陪扈諸臣。環衛軍卒。莫不扼腕裂眦。奮臂墜膽。至有憤極而泣者。而旣不得卽地剮裂。還下府獄。貸頭假息。拖至于今。連日不絶口之詬罵。又及於聖躬及坤殿。而其所不忍聞不忍說者。百倍於帳殿鞫問之時。至有守獄之卒。驚惶奔告。金吾之堂。憤惋請對。凶逆之亂言不道。從古何限。而若其至凶獰絶悖惡。愈往愈慘者。豈有如此賊者乎。凶如此賊。逆如此賊。亂言悖說。亦如此賊。而忍與之沁沁泄泄。共戴一天乎。此而置之一日。則一日之倫常乖矣。置之二日。則二日之法紀墜矣。竊念海島正法。近有大燮之例。請大逆不道結案罪人澤徵。不待時。押去海島。快施支解之典。上曰。依初下敎擧行。憲府金履素。諫院申應顯。玉堂金履正等又啓曰。噫嘻。痛矣。有白之疏。言言罔測。節節凶慘。詬天罵日之惡。至於十一字六字凶言而極矣。臣等兩日府獄。目見兇貌。耳聞凶言。恨不能卽地磔臠。食肉寢皮。又於帳殿親問之際。悖慢之語。凶獰之狀。尤有甚於府訊之時。噫嘻。亂臣賊子。從古何限。直說出不道叵測之言。筆之於書。登之於奏。設計則誑惑一世。下語則誣及三殿。此實窮天地亘萬古。載籍以來。所未聞所未見之極惡大憝也。今欲逐段而聲討。則心膽墜裂。有不忍泚筆。而尤可痛者。一種陰邪不逞之類。讎視國家。糾結黨徒。國榮德相。一倡於前。而湖孽海凶。響應於後。脈絡相貫於澤徵。而情跡畢露於有白矣。有白不過鄕曲。愚蠢之物耳。濫通臺選。不知逾分。猶懷怨懟之心。敢生覬覦之計。受嗾於最翊。捧賂於澤賊。萌心發口。而敢於推鞫按問之際。至發百世公議之說。噫嘻。自德相四字凶字以後。亂言悖說之訛誤人心者。政在於此。與湖獄凶孽之供。沕然相合。情節陰慘。有浮稱兵之賊。排布交密。無異挾匕之凶。肢解之戮。籍孥之收。猶不足以懼亂賊之心。洩神人之憤。而畢竟勘案。只止誅身。以大逆而用次律。古今天下。寧有此理。且此賊之梟心獍腸。與逆澤一串貫來。而帳殿凶頑之狀。一如逆澤之詬罵。則少貸凶頑之命。安知無逆澤昨日之變乎。請遲晩罪人有白。以大逆不道。卽捧結案。與澤賊一時顯戮於絶島。上曰。結案無改捧之法。不允。命善曰。逆白之罪。實難一時暫緩。竝與澤賊而正法宜矣。存謙曰。若使此賊。復延時日。則安知無如澤賊之凶言耶。竝卽施律宜矣。憲府金履素。諫院申應顯等啓曰。噫嘻。痛矣。亂臣賊子。從古何限。豈有若逆澤逆白窮凶極惡。載籍以來。所未有所未聞者。而若論其窩窟根柢。則最中是已。噫。釀成前茅之逆澤。執手申托者最中也。圖出後殿之凶白。合謀行貸者最中也。此疏獨知之說。賊澤之供。如執左契。謹悉書疏之札。夢獜之招。不啻分明。平日腸肚之糾結。暗地排布之綢繆。殆同泥中之鬪獸。而雖以渠鞫庭自服者言之。問候一款。最爲逆疏之肯綮。而酬酢爛熳。不敢掩諱。此又是渠主張之斷案。而乃於帳殿親問之時。狠毒悖慢之說。尤極憤惋。噫。彼最中。位至列卿。身且休退。國家何負於渠。而非但包藏之心。乘機闖發。以其姪義翊之廢棄。陰懷怨懟之志。潛售窮凶之計。左翊右直。前澤後白。頤指氣使。換面迭投。古今天下。寧有是耶。今此最中。卽是逆澤逆白之窩窟根柢。而窩窟之中。自有窩窟。根柢之中。又有根柢。則亟加盤詰。趁今打破。惟在於最中之嚴鞫得情。而一經推問。遽下島配之命。王章未伸。輿憤益激。請楸子島荐棘罪人最中。更令王府。拿致設鞫。期於得情。夬正王法。上曰。不允。上曰。右直云者。何謂也。命善曰。李時中之子商芝。改名爲義直矣。上曰。窩窟之中。又有窩窟云者。寧有是也。所奏亦涉過矣。憲府金履素。諫院申應顯等又啓曰。有喆卽有白之親兄也。有白投呈凶疏之計。非一朝一夕之故。則其情節之綢繆。謀議之爛熳。比干連諸賊。尤爲緊焉。諸囚酌放之後。盤問究覈。惟待有喆之就捕。而拿來之囚單纔上。發配之傳旨遽下。階梯尋問之道。旣無可憑。獄事究竟之方。亦絶其路。鞫體疎虞。輿情憤鬱。請亟寢有喆發配之命。仍令王府。設鞫得情。夬正典刑。上曰。不允。憲府金履素等啓曰。李義翊之附麗逆榮。同心沮遏之許多罪案。已悉院啓之中。而至今倖逭。失之太寬。渠若有一分嚴畏之心。則固當杜門屛跡。含恩俟罪之不暇。而敢懷怨懟之心。陰結亂逆之徒。澤徵碧洞信宿之說。有白親切往來之狀。一一現發於鞫囚之招。而與其叔最中及從兄義直。暗地排布。密計綢繆。逆澤逆白之凶疏。次第粧出。窮凶情節。綻露無餘。則宜卽嚴覈窮詰。快施當律。一經取招。未及究竟。遽下全釋之命。獄體之疎虞。輿情之憤鬱。當如何哉。請李義翊更令王府。設鞫嚴問。期於得情。上曰。亟停勿煩。金履素等又啓曰。金養淳。崔鍾岳之妹壻也。李命勳。有白之族親也。白疏未及呈之前。鍾岳袖示於養淳。有源往言於命勳。養淳排斥之說。顯有粧撰之跡。命勳自明之供。多有差爽之端。雖以忠臣之裔。侍從之臣。特從惟輕之典。至有白放之命。而臣等之所駭憤者。以忠臣之裔。侍從之臣。名出鞫招。跡涉交通。此其罪比干連諸罪人。尤有甚焉。請金養淳李命勳。亟令王府。更爲設鞫。期於得情。上曰。亟停勿煩。上曰。都憲與金養淳爲幾寸乎。履素曰。爲十五寸矣。金履素等又啓曰。李義直。卽能賊之門徒也。妖譎之行。傳襲於尊師之地。怨毒之意。撑着於讎國之日。其所以揣摩希覬者。專出於幸災樂禍。而且以最中爲猶父。義翊爲從弟。家庭之所承受。同堂之所見聞。又如此矣。況以多年廢枳之蹤。常懷乘機肆毒之心。其爲識者之隱憂。亦已久矣。果然凶白。持疏上來之時。歷宿宮村之說。至發於有源諸囚之招。噫嘻。渠以失志怨國之人。乃與凶白。聯枕款款。排布綢繆之狀。明若觀火。昭不可掩。則窩窟根柢。不獨在於最翊。脈絡肯綮。可以得之於義直矣。請李義直。亟令王府。設鞫得情。快正典刑。上曰。不允。命善曰。逆白上來時。歷宿宮村之說。乃義直家矣。金履素等又啓曰。噫。乙未冬諸賊之窮凶極惡。尙忍言哉。宗社之危。凜如一髮。神人之憤。普切八域。苟有秉彛之心。固當沬血飮泣。力討不暇。而惟彼成胤儉。自來附麗於獜謙。倀鬼於福瑩。必欲死黨而後已者也。噫。相臣抗義之疏。誠撑天地亘古今。一大義理。而相福覈根之請。瑩中深文之斥。胤儉意同都憲之奏。前後迭發。左右嘗試。凶肚逆腸。一串貫來。則相福之臥斃牗下。瑩中之假息海島。已是失刑之大。而胤儉之晏然在家。揆以王章。寧有是理。刑政極其乖當。輿情去益憤惋。請削職罪人成胤儉。亟令王府。設鞫得情。快施當律。上曰。不允。諫院申應顯等啓曰。夢獜卽逆澤之食主人也。澤徵之陰謀凶計。夢獜無不與知。而至於今番凶疏。受其立草。字字呼寫。見其中旨意之凶慘。爲澤徵慮之。而酬酢之言。極其陰祕。及夫就鞫之時。最中叔姪與澤徵綢繆之狀。雖發其端。半吐半呑。終不直告。致使逆獄肯綮。不得明覈。而遽然酌處。崔鍾岳。卽有白之女壻也。其人極爲陰譎。其供亦甚閃忽。袖凶疏而質問於金養淳。看朝紙而論難於鄭聖休。且於構進凶疏之日。債人繕寫。借隷投呈。爲有白效力者。靡不用極。其與聞凶疏。爛熳相議之跡。昭不可掩。而敢生粧撰之計。欲免同情之律。嚴覈得實。有不可緩。而遽然酌處。有源。卽有白之孽弟也。逆賊之弟。自有應坐之律。設無躬犯。有不可全釋。況有白之陰謀祕計。無不知之。身往而招憲隷。歷抵而質疏事。及其就供之際。敢以憂歎之說。欲爲掩諱之計。情狀極爲狡惡。端緖幾至彰露。而遽命白放。鄭聖休。卽有喆之妻娚也。以切姻之故。與有白親密。採取僻聞。倡和凶論。而激動有白之說。已發於鍾岳之招。且其共看朝紙。迭言不敢言之事。及其對質之時。語多見屈。跡甚可疑。而特以年老之故。未究竟。遽命白放。今此四囚之干連於逆獄者。非比尋常。而纔經平問。同時酌決。王法太寬。輿情益鬱。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。上曰。不允。申應顯等又啓曰。澤白兩賊。窮凶極惡之罪。實是載籍所無。而噫。彼崔光泰金天欽。甘心護逆。挺身立異。此等梟獍之類。不可島配而止。亟令王府。設鞫得情。夬正典刑。上曰。昨於下批。旣有量處之敎。似不必依例連啓矣。命善曰。然矣。宇鎭曰。日前崔光泰等。拿鞫之啓。旣承量處之批。則循例連啓。已涉不審。且有只擧末端之敎。則無添入句語。而盡爲陳達。亦甚疎率。以此以彼。俱損臺體。大司諫申應顯。從重推考。何如。上曰。依爲之。出擧條憲府金履素。諫院申應顯。玉堂金履正等所懷。噫嘻。痛矣。今番凶逆之至窮凶絶悖惡者。誠非一朝一夕之故。而自有所由來者漸矣。一則國榮之叔姪。一則德相之叔姪也。國榮德相之表裏和應。沮遏大計。實是亘古亘今。所未有之劇逆大懟。而樂純挾侄。而縱恣無忌。煥億賣叔。而跳踉不已。暗地糾結之狀。聚首排布之跡。塗人耳目。狼藉難掩。四字凶疏。三大罪案。俱是渠輩之眞贓。此乃神人之所共憤。覆載之所不容。凡爲血氣之倫。熟不欲食肉寢皮。而天討尙稽。王章久屈。終使國榮。臥斃牗下。而德億則罪止薄竄。樂純則偃息近畿。古今天下。寧有是耶。因此而逆孽潛滋。凶徒嘯聚。至有湖海諸賊之仇視國家。扶護逆魁。血戰公議。煽動人心。而曾未幾何。馴致逆澤逆白之至陰且慘。絶悖極凶之疏。左右迭投。許多不道之說。許多窮凶之謀。俱與國榮德相樂純煥億等諸賊。一串貫來。澤疏中芟伐儒獄之兩句語。已露其陰護愛惜之跡。而白疏中一種凶言。又與湖獄囚供。如印一板。若論其前後兩賊之指意設計。則莫不祖述於四賊。思之及此。髮豎膽掉。噫。治逆之道。比如鋤草。必也永除其根。而今此德億純諸賊。尙在地上。晏然暇息。故澤白等凶逆。接湖海諸逆之聲氣。受最翊窮凶之謀計。詬罵天日。肆然闖發。至此而極矣。到今只誅澤白。不誅此三賊。則又不知何樣禍機。伏在冥冥。以貽國家無窮之憂。此臣等所以繞壁彷徨。憤惋欲死者也。臣等謂逆賊德相煥億樂純等。竝令王府。設鞫得情。依律處斷。夬洩輿憤焉。上曰。已諭於前後三司之批矣。應顯曰。臣之情勢。不宜冒膺臺職。而凶逆闖發。鞫獄方張。沐浴義重。冒沒出肅。連參鞫坐。廉隅壞損。愧悚交至。卽於筵席奏對之際。以崔光泰金天欽事。不知昨日僚臺之啓。已承量處之批。矇然奏達。至煩承宣重推之請。臣之昏憒。不職之罪。於是益著。其何可一刻仍冒於臺次乎。請命遞斥臣職。上曰。勿辭亦勿退待。聖泰等曰。臣等冒膺臺職。全昧啓體。居常愧恧。已不勝言。今於崔光泰金天欽事。非不知日昨已發之啓。而旣係新逆。且當賓對。而不得請不可已之意。必欲一陳於咫尺之前。果與諫長。停當於外。及其仰奏也。一體起伏矣。諫長旣被承宣之請推。則臣等均有所失。其何敢一刻晏然仍冒於臺次乎。請命遞斥臣等之職。上曰。勿辭亦勿退待。應顯曰。臣精神昏錯。昨伏見僚臺之批。而以不知仰對。致勤特推。惶悚慙愧。不省攸措。其何可一刻晏然於臺次乎。請命遞斥臣職。上曰。勿辭亦勿退待。有成等曰。逆白旣捧結案。不待時與澤賊。而快施顯戮。宜矣。上曰。儒臣所奏。果指何而言也。有成曰。與澤賊一體正法云矣。上曰。有白則只捧犯上不道乎。命善曰。然矣。憲府金履素等啓曰。逆白。以大逆律捧遲晩後。與賊澤同時顯戮事。方有三司之請。而今日諸玉堂。雖急於與此賊。不俱生之意。而莫重臺啓未準請之前。徑請行刑。有乖事體。請入侍諸玉堂竝譴削。上曰。急於正刑。有此所懷。論以事面。殊欠商量。今或靳允。了當無期依啓。上曰。玉堂所奏。不過做錯。而大司諫之欲爲合啓。誠極乖當。若過於此者。論以何律乎。仍命書傳敎曰。雖緣生疎。筵席周旋之際。做錯甚多。大司諫申應顯從重推考。應顯曰。有白方以大逆。改捧結案。亟施顯戮之意。三司俄纔發啓。而儒臣等雖或急於正刑。不顧三司爭執之意。乃以雖未捧大逆結案。與澤賊同時正刑。徑先仰奏。臣不勝慨然。急與都憲。同時竝發。有若合啓者然。且以筵席生疎。荐承特推之命。臣惶悚震越。不省攸措。其何可一刻晏然於臺次乎。請命遞斥臣職。上曰。勿辭。宇鎭曰。申應顯再啓煩瀆。退待物論矣。上曰。知道。諫院聖泰等曰。臣等俄於諫長請罪儒臣之際。一體起伏。偶與憲府竝發。有若合啓者然。其不審之失。與諫長無間。而特推之敎。只及於諫長。臣等瞿然慙悚。益無所措。其何敢一刻仍冒於臺次乎。請命遞斥臣等之職。上曰。勿辭亦勿退待。命善曰。澤賊當施之律。卽降允兪之音。非但神人之憤。得以少洩。將晦之倫綱。幸以復明。臣不勝欽歎矣。上曰。當於江上行刑乎。存謙曰。古法例。於江外用刑矣。徽之曰。露梁峨嵯峴。卽自古行刑之所。而其上蓋有六臣墓矣。存謙曰。何以發此言也。忠魂有知。必厭汚之矣。命善曰。三司旣以有白之同時正刑。有所仰請。則亦降允從。宜矣。命植曰。行刑於江以內。則序立百官。宜矣。命大臣奏事。命善曰。今日肄儀。左相當進去矣。上曰。亞獻官誰也。樂性曰。鄭尙淳矣。上曰。左相及右參贊。先爲退出。可也。有慶曰。臣亦見差於永寧殿亞獻官矣。上曰。初獻官誰也。有慶曰。錦城尉矣。竝命先退。命善曰。鄭判府事來待闕外。而宿痾未差。不得入侍矣。上曰。唯。命善曰。此慶尙左水使具敍五狀啓也。以爲機張武知浦漂泊倭大船別差問情中。三代官倭之三字。誤以二字書塡。都禁徒之率來從倭。旣無前例。則不能卽地責諭。及其査問之後。遁辭彌縫。別差朴致倫罪狀。請令廟堂稟處矣。問情之誤書。事極疎忽。責諭之後時。亦涉稽緩。而此不過一時做錯。因此拿勘。或不無貽弊之端。分付萊府。使之待用刑嚴棍懲勵。何如。上曰。依爲之。出擧條命善曰。守禦使鄭民始狀啓。以本廳屬三營束伍及左右部牙兵。今秋合操。令廟堂。稟旨分付。爲請。摠戎使李昌運狀啓。以坡州長湍束伍軍兵。今秋輪操。令廟堂。稟旨分付。爲請。江華留守金魯鎭狀啓。以鎭撫軍兵及外四營。今秋合操。依例設行。統禦營舟師操鍊。秋操則畿海兩道。各其前洋鍊習。依定式擧行事。竝令廟堂。稟旨分付。爲請矣。詰戎之政。固不宜久停。而秋農旣難預料。民弊不可不念。何以爲之乎。上曰。今年畿農。勞民可悶。竝令特爲停止。可也出擧條上曰。開城府農形。何如。命善曰。聞有大登之望矣。昌順曰。田穀則十年內。果是初登之農云矣。上曰。本府十年內。亦不行祈雨祭矣。昌順曰。丁酉設祈雨矣。上曰。沿路農形何如。昌順曰。入長坡境。漸不如開城府矣。上曰。嶺南年事。未免失稔云。誠可悶然矣。命善曰。臣聞南來消息。則頗勝於當初所料云矣。命善曰。前持平李秀夏上疏。以還穀分留。難憑虛實。令備局發關於三南及京畿。未開倉前。分送親裨。反閱倉庫。若有欠縮。狀聞論罪。畢反狀齊到後。發遣文武從班中。經事之人。抽栍摘奸。如或相左。道臣守令。論以重律爲請。而有令廟堂稟處之命矣。各道例有分留庫摘奸。雖無知委。自當擧行。而今臺臣所論如此。另加着意。毋或有名無實事。更爲申飭。至於文武從班發遣之請。則非繡衣非備郞。而別爲差送。有違格例。狀聞齊到後。臨時更稟。本司郞廳中。下送摘奸。何如。上曰。依爲之。出擧條命善曰。諫院前啓中。成胤儉事。以澤賊所發停啓。書出於朝紙矣。臺啓停連。唯觀本事之是非。而已發啓人之罪犯有無。初非可論。且措辭停啓。事未前聞。大損臺體。亦關後弊。伊日停啓臺臣。竝罷職。何如。上曰。依爲之。出擧條命善曰。臣於向來。以風聞之貽弊民間。請罪伊時臺臣。而尹在醇混入於現告中。至今同在罪籍云。此宜有區別分揀之道。故敢達矣。上曰。敍用。可也。出擧條上曰。其時朴宗彦爲尤甚者矣。旣無父母兄弟。而以不孝不悌。輒出風聞者。尤極怪駭矣。命善曰。渠亦見欺於下吏而然云矣。命善曰。同經筵鄭昌聖。今方監印。知經筵徐有慶。亦有情病。副摠管金文淳。職務相妨。竝姑許遞。何如。上曰。許遞。可也。出擧條上曰。此外經筵誰也。命善曰。鄭尙淳李命植李性源。方見帶矣。命書榻敎曰。多臺有窠。政官牌招開政。上曰。吏判之不欲行公者。誠可怪矣。命善曰。旣無情勢。公然不出。甚非得宜矣。上曰。近日開政。參判連爲進去。故判書故不出仕矣。命植曰。都政後。參判。尙未爲獨政矣。上曰。頃日疏中。略示微意。而參以本事。則果以不當之事。作爲引義者。誠涉太過。今於政堂。若行一二政。則庶可體諒。而如或不然。則必不許施矣。命植曰。非但引義。兼有所陳之懷矣。上曰。兵判事亦過矣。向來許解。欲成其美。故有所曲諒。而今此西銓。與東銓有異。何可每以家訓。輒欲辭免乎。然有古人辭樞密之風者。只見此一人矣。向以移蹕時。闕內喧擾事。作爲引義。而此則不然。本曹參議。旣已覈出。在判堂少無所失。且已一番行政。今又登筵。則雖曰事係適會。旣出之後。惟當黽勉行公之外。無他道理。另加申飭。可也。命善曰。東西銓旣有懸殊。安敢不行公乎。上曰。兵判性本疎坦。至於禁軍別將標信事。亦甚生疎矣。熤曰。臣未諳事例。故有是做錯。方欲陳疏請勘矣。命善曰。事屬屑越。不當疏懇矣。善復曰。本局別將兩人。竝兼帶侍衛之職。動駕時不無掣礙之端。宣傳官元厚鎭所兼馬兵別將之任。姑爲改差。何如。上曰。依爲之。出擧條華鎭曰。時御所闕內奉審。每以四季朔擧行。而今非修理之時。待秋爲之。宜矣。上曰。可矣。日前移蹕時。見光明殿。盡爲頹傷。此則不可不及時修補矣。華鎭曰。臣則姑未奉審。而其外闕內各司。亦多致頹傷矣。命植曰。逆澤正刑。今旣準請。而逆白尙在南間。守直管束。不容疎虞。有難只循廳規。付之生疎之人。本府都事中李舒永尹晳東徐有豊。別刑房都事差下。使之輪回入直。何如。上曰。依爲之。出擧條上曰。古亦有別刑房都事矣。命善曰。然矣。昌順曰。臣於月前。以本營所管各邑餉穀加分事。狀請蒙允。而至於白川郡。則獨不願受云。故狀聞中。不爲擧論矣。日前該郡守。始有加分之請。而臣以初稱不願。今始論報。未免後時。論題不許。則一報再報。請之不已。且聞該邑民情之遑急。將至絶糧廢農之患。故不得已狀聞矣。廟堂以其後時。防啓不許。此則事理固然。第初不審量。晩時論報之失。該郡擧措。雖甚顚倒。獨漏加分。未免向隅之歎。該邑民情。誠爲可矜。敢此仰達。下詢大臣處之。何如。上曰。守令之晩時請分。固有罪矣。民間之乏糧廢農。誠極悶然。依狀請特爲許施。可也。出擧條昌聖曰。監印役事。今幾垂訖。故鄕刻手。盡爲下送。在京人。亦爲連次減下矣。上曰。告完。當在何間耶。昌聖曰。非舊當訖役矣。上曰。有完印之件乎。昌聖曰。進上件一帙。已爲完印。而箋文今方出草。諸議以爲。一經御覽後。可以印出。故姑未始役矣。上曰。然則送于監印所。可也。昌聖曰。堂郞座目。可以減數入刋矣。上曰。校正郞廳。當爲盡錄乎。福源曰。只是二人矣。上曰。時原任大臣。當以何名入之乎。昌聖曰。或云參訂。或云校正矣。上曰。纂修郞廳當入乎。昌聖曰。此則當不入矣。上曰。肅廟寶鑑孝廟寶鑑國朝寶鑑。旣成一通。其時載錄之人。何以爲之乎。昌聖曰。當入錄於編首。或編末矣。上曰。古人今人。錯雜入錄。則事涉如何矣。命善曰。然矣。福源曰。諸堂往復相議後。更爲稟處。宜矣。上曰。相議爲之。好矣。昌聖曰。檢書官之近來校閱者。亦當入錄。何以爲之乎。上曰。古有能麽兒郞廳。載錄之事矣。命善曰。古則人才。亦在於此等之人矣。柱國曰。澤賊之子二人。當移送禁府乎。上曰。澤徵正法後。以草記爲之。可也。柱國曰。有源旣有竄配之命。當移送秋曹乎。性源曰。待本曹移報。擧行。好矣。命植曰。應坐諸人。澤賊正刑時。竝爲不待時施律乎。上曰。此等諸人。何足待時。姑置無妨矣。命善曰。法難有改。卽日行刑。宜矣。上曰。會同何當爲之耶。存謙曰。軍官姑未差定。故不得爲之矣。宣傳官別軍職。例不得啓請。其外人則不知誰某可合。故尙此未定矣。柱國曰。宣傳官不得率去者。自是古例矣。命善曰。金奉朝賀赴燕時。亦有帶去之事矣。上曰。曾經水使。亦有帶去之例矣。柱國曰。在前閔亨洙入去時。梁檳。曾經水使。而亦帶去矣。上曰。可合人勿拘帶去。而關防也。軍制也。種種可知之事。留意探知。則甚好矣。命次對諸臣先退。上曰。兵判更爲進前。可也。熤進伏。上曰。卿今番處義。誠過矣。卿之向在東銓時。特遂卿心者。非不知國體則有損。而第念今日辭樞密一人。予於卿始見。而此箇處義。謂之卓然。亦可也。達曙堅守。霎時暫膺。而又復竟遂初願者。其出處俱宜操履。可見予之伊日曲遂者。非爲卿一人而已。其在勵一世奬四維之道。不得不如是故耳。至於今番。則卿之先訓。旣非指的官名。而西銓與東銓。大有異焉。辭於東而就於西者。在卿處義。少無所嫌。然而若使未出之前。一直不出。則予亦有所商量。而今則不然。適當事會。旣已出膺矣。又復陳疏引入。則亦可爲一副當節拍。而又當昨日之事會。復登今日之筵席。今若又爲引入。則出入不但太煩。處義實涉郞當。而況又畢竟若不得善爲收殺。則將不免一世笑端。而竝與前日成就者。而將見虧簣之歎矣。然則豈不大可惜乎。予之此言。非是筵體敦迫之言也。誠以相愛之心。悉布予意。卿其更加審量。無或有少失也。卿於處事。每欠細量。終涉太過。若不念及於末抄。遽然過引於初頭。終致上下不及。則前功可惜。公私俱妨。此予所謂相愛者存。而有此縷縷於卿者也。熤曰。西銓雖有間於東銓。其爲權要則一也。臣父遺戒。旣在辭權。則臣何敢區別東西。辭彼而取此哉。間者出肅。今又登筵。臣則自以爲。略存界限。而臣之必辭之義。固自如也。今承恩敎諄複。開諭丁寧。殆若家人父子之間。面命耳提。若是其鄭重。慈父詔迷子。卽疏章間例語。而今殿下所以誨誡者。實是父之於子。眷眷難忘。必欲開導之至愛至意也。臣雖頑如木石。豈不感結心肺。而雖有所區區微執。亦豈不勉回初心。奉承聖敎耶。第念臣雖欲承膺。而犬馬之齒已多。檽櫟之材已朽。至鈍之才識益耗。素乏之精力益昏。凡於典例應行之事。其將十失九錯。全不成狀貌。今若强策。不能冒沒承當。則其將得罪君親。兩敗公私後乃已。此又臣之實不敢聞命者也。上曰。卿雖位躋卿班。顧其履歷。則反不及於翰注。目今生疎。固其勢卽然。而漸次做去。則幾何而不自就鍊熟也。且本兵之任。律以近規。則實無甚難底事矣。大抵威生於廉。廉則固無容加勉於卿。而明生於公。公則卿豈不盡意循公也。只此二字足矣。而至於節目間少事。詢之校吏。自有故常。出處際凡節。卿子在焉。父子相議。可以爲助。若其大事。則予亦豈無間間提敎耶。如是做去。如是捱過。則予自有有所體諒之日矣。今日此敎。亶爲卿身。實出相愛。卿必回前心。聽予誥焉。熤曰。聖敎轉益感泣。私義不敢膠守。生死向前。卽臣今日之心也。自顧初守。非不萬萬慙恧。而謹當仰遵聖敎。退而周章矣。命退。諸臣以次退出。